Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2023/C 20/09)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Melocotón de Cieza”

EU-nro: PGI-ES-02644 — 16.10.2020

SAN ( ) SMM (X)

1. Nimi tai nimet

”Melocotón de Cieza”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1. Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2. Kuvaus 1 kohdassa nimetystä tuotteesta

Seuraavien lajikkeiden persikat:

— Baby Gold 6

— Romea

Baby Gold 6 -lajike

Väri

SMM:n maantieteellisellä alueella kasvatetuilla Baby Gold 6 -lajikkeen persikoilla kuoren värin sävykulman arvo (79,23 ± 0,62) on suurempi kuin vastaavanlaisilla alueilla (72,02 ± 3,71) kasvatetuilla persikoilla. Samoin hedelmälihan värin kylläisyyden arvo (46,10 ± 0,27) on suurempi kuin muilta alueilta peräisin olevilla (42,34 ± 0,52) persikoilla. Näiden erojen ansiosta hedelmäliha on keltaisempaa ja sen keltainen sävy on kylläisempi.

Kiinteys

Korjuuhetkellä Baby Gold 6 -lajikkeen kiinteyden arvot ovat 21,08* ± 0,68 eli noin 7 prosenttia suurempia kuin arvot vastaavanlaisilla alueilla (19,72 ± 1,23). Tämä lisää merkittävästi eroa vastaavanlaisiin alueisiin, kun hedelmät saatetaan markkinoille, jolloin arvot ovat 19,01 ± 0,64 eli noin 16,34 prosenttia suurempia kuin arvo vastaavanlaisilla alueilla (16,34 ± 0,89).

Koko

Vähimmäiskoko: A (halkaisija: 67 – < 73 mm)

Enimmäiskoko: AAAA (halkaisija: > 90 mm)

Romea-lajike

Väri

SMM:n maantieteellisellä alueella kasvatetuilla Romea-lajikkeen persikoilla kuoren huomattavan korkeat sävykulman arvot (78,21 ± 0,47) ovat 10 prosenttia suurempia kuin muilla alueilla (70,98 ± 0,26) kasvatetuilla persikoilla. Samoin kylläisyyden arvo (56,13 ± 0,34) on 26,6 prosenttia suurempi kuin muilla vastaavanlaisilla alueilla (44,34 ± 1,02). Nämä arvot näkyvät keltaisempana epiderminä.

Kiinteys

Romea-lajikkeen kiinteyden arvot ovat korkeita markkinoille saatettaessa eli 14 päivää korjuun jälkeen. Kiinteyden arvot (16,55 ± 0,88) ovat 30 prosenttia suurempia kuin muilla vastaavanlaisilla alueilla (12,51 ± 0,69).

Tällainen kiinteys tarkoittaa sitä, että SMM:n maantieteelliseltä alueelta peräisin olevien persikoiden säilyvyysaika on pidempi kuin vastaavanlaiselta alueelta peräisin olevilla persikoilla, mikä johtuu alueen ilmastosta sekä maaperän fysikaalisista ja kemiallisista ominaisuuksista. Nämä kuvataan maantieteellistä yhteyttä koskevassa kohdassa.

Koko

Vähimmäiskoko: A (halkaisija: 67 – < 73 mm)

Enimmäiskoko: AAAA (halkaisija: > 90 mm)

Molempien lajikkeiden aistinvaraiset ominaisuudet

— Makea, voimakas maku sokereiden ja kokonaishappamuuden hyvän tasapainon ansiosta. Kiinteä ja mehukas rakenne. Miellyttävä, persikoille tyypillinen aromi.

— Väri: Kuoren väri vaihtelee vaaleankeltaisesta oranssiin. Romea-lajikkeessa voi olla vaaleanoranssia tai punertavaa väritystä kuoren kohdissa, jotka ovat saaneet aurinkoa.

— Vähimmäiskiinteys korjattaessa: 20 N.

— Muoto: Pyöreähkö. Baby Gold 6 -lajikkeen hedelmissä voi olla kärjessä lajikkeelle tyypillinen vähäinen kohouma.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Ei sovelleta.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki tuotantovaiheet tapahtuvat rajatulla maantieteellisellä alueella.

1. Istutus

2. Kastelu

3. Lannoitus

4. Leikkaus

5. Harvennus 5.1. Kukkien harvennus 5.2. Hedelmien harvennus

6. Korjuu

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Ei sovelleta.

3.6. Tuotteen, johon rekisteröity nimi viittaa, merkitsemistä koskevat erityiset säännöt

SMM:n kattamissa persikoissa on oltava numeroitu tunnistemerkki, jossa on oltava SMM-tunnus. Maininta ”Melocotón de Cieza” on pakollinen. Merkissä on myös ilmoitettava valtuutettu valvontaelin, joka toimii tuotteita sertifioivana elimenä. Valvontaelin antaa tai jakaa juoksevalla numerolla varustetut merkit sarjoina, ja tarkistaa merkit aina. Merkit on kiinnitettävä pakkauspaikalla siten, ettei niitä voida käyttää uudelleen.

4. Maantieteellisen alueen tarkka rajaus

SMM-tuotteen ”Melocotón de Cieza” tuotantoalue käsittää osan Ciezan, Calasparran, Jumillan ja Abaránin kunnista ja rajoittuu

— lännessä Ciezan kunnassa sijaitseviin Las Cañadasin ja Agua Amargan alueisiin

— etelässä Calasparran kunnassa sijaitseviin Rotasin ja El Macabeon alueisiin

— idässä Abaránin kunnassa sijaitsevaan Coronan alueeseen ja Blancassa sijaitsevaan rautatieasemaan

— pohjoisessa Jumillan kuntaan El Boquerónin alueella.

5. Yhteys maantieteelliseen alueeseen

SMM:n ”Melocotón de Cieza” rekisteröintihakemus perustuu tuotteen ominaisuuksiin ja maineeseen.

SMM:n ”Melocotón de Cieza” maantieteellisellä alueella kasvatettujen persikoiden erityiset ominaisuudet ja näin ollen tuotteen ominaisuuksien ja laadun sekä sen alkuperän välinen yhteys on todistettu tieteellisessä tutkimuksessa. Tutkimuksen toteutti Cartagenan polyteknisen yliopiston (Universidad Politécnica de Cartagena) maatalousinsinööritieteiden tiedekunnan (Escuela Técnica Superior Ingenieria Agronómica) elintarvike- ja maatalousteknologian laitoksen (Dpto. Ingeniería de Alimentos y del Equipamiento Agrícola) ryhmä, joka tutkii sadonkorjuun jälkeistä käsittelyä ja jäähdytystä (Grupo de Postrecolección y Refrigeración). Tutkimuksen otsikko oli ”Estudio comparativo postcosecha de las variedades Romea y Baby Gold 6 para la obtención de la indicación geográfica protegida del melocotón de Cieza” (Vertaileva sadonkorjuun jälkeinen Romea- ja Baby Gold 6 -lajikkeiden tutkimus suojatun maantieteellisen merkinnän ”Melocotón de Cieza” saamiseksi). Cartagena, heinäkuu 2018. (https://melocotondecieza.com/estudio-upct/)

Alue rajattiin perusteilla, jotka koskivat maaperää, ilmastoa ja alueita, joille SMM:n kattamat lajikkeet soveltuvat paremmin. Melocotón de Cieza -tuotteen lisäarvo perustuu sen erityisiin ominaisuuksiin, jotka johtuvat pääosin ilmastosta, maaperästä ja inhimillisistä tekijöistä, jotka ovat tyypillisiä SMM:n kattamalle alueelle.

Luontoon liittyvät tekijät

Rajatulla maantieteellisellä tuotantoalueella vallitseva ilmasto on tekijä, joka erottaa Melocotón de Cieza -tuotteen Baby Gold 6- ja Romea-lajikkeet muista tuotteista. Kylmät yölämpötilat vaihtelevat talvella –2 ja +5 celsiusasteen välillä, kun taas kuumimmat lämpötilat ajoittuvat touko- (33 oC), kesä- (37 oC) ja heinäkuuhun (41 oC). Lämpötilaerojen ansiosta nämä persikkalajikkeet saavat niille tyypilliset selvästi erottuvat koon ja värin.

Melocotón de Cieza -tuotteen erityisiin ominaisuuksiin sen Romea- ja Baby Gold 6 -lajikkeissa vaikuttavat alueen äärimmäisen välimerellinen ilmasto, jolle ovat ominaisia ankara kuivuus kesällä ja hädin tuskin 300 mm:n vuotuinen keskimääräinen sademäärä. Sateet ajoittuvat päiväntasauksen ajankohtiin, ja sateisin kuukausi on lokakuu. Lisäksi suhteellisen lähellä sijaitseva Välimeri ja alhaalla sijaitsevat maa-alueet merkitsevät sitä, että vuoden keskilämpötila on Murcian alueen korkein. Näillä maa-alueilla on Segura-joen valuma-alueen kuivin ilmasto. Kaikki nämä tekijät yhdessä tarkoittavat sitä, että näiden lajikkeiden erityiset ominaisuudet erottavat ne kaikista muista samojen lajikkeiden persikoista, jotka tuotetaan muilla alueilla. Ciezan peltoja kastelevan Segura-joen erityispiirteet ovat lisäksi keskeisiä näiden erottavien ominaisuuksien syntymisen kannalta. Erityisesti molempien lajikkeiden aistinvaraisten ominaisuuksien osalta voidaan todeta, että lajikkeiden liukenevien aineiden pitoisuus on havaittavissa voimakkaampana makeutena ja suurempana kiinteytenä.

Segura-joen valuma-alueesta vastaavan viranomaisen (Confederación Hidrográfica del Segura) julkaisemassa kertomuksessa (N/REF: IAMB-0015/2021), joka koskee veden laatua Ciezan kunnan läpi kulkevassa Segura-joen osuudessa, todetaan seuraavaa: ”Ciezan kunnan läpi kulkeva Segura-joen osuus luokitellaan vesimuodostumaksi ”ESES0701010111 Río Segura”. Se alkaa kohdasta, jossa joki yhtyy Quipar-jokeen, ja ulottuu Azud de Ojós -patoon asti. Segura-joen lopullisessa arvioinnissa ja vesienhoitosuunnitelmassa (Plan Hidrológico del Segura, PHDS) tämän vesimuodostuman yleinen tila arvioidaan ”hyväksi”. Ekologisen tilan arvioinnissa käytetään viittä luokkaa, jotka ovat parhaimmasta huonoimpaan: erinomainen, hyvä, tyydyttävä, välttävä ja huono. Tässä tapauksessa tila on ”hyvä”. Kemiallista tilaa varten on kaksi luokkaa: ”hyvä” ja ”ei ole saavuttanut hyvää tilaa”. Tässä tapauksessa tila on ”hyvä”.”

Maaperä

Joukko tuotantoalueen maaperän yhteisiä tekijöitä tekee alueesta ihanteellisen tämän luumarjan viljelyyn. Tärkeimmät maaperän ainutlaatuisuuden taustalla olevat piirteet yhdessä ilmaston kanssa ovat seuraavat: hiuesavea ja savea sisältävä lajitekoostumus, savipitoisuus yli 30 prosenttia, pH > 8,3, aktiivisen kalkin pitoisuus > 20 prosenttia ja orgaanisen aineksen pitoisuus 1–2 prosenttia. Nämä fysikaaliset ja kemialliset ominaisuudet monien muiden ominaisuuksien ohella määräävät sellaisen persikan laadun, kiinteyden, säilyvyysajan ja maun eli selkeät tunnusomaiset piirteet, jolla on maantieteellisen alueen persikoiden DNA.

Mikään yksittäinen fysikaalinen, kemiallinen tai maaperään liittyvä ominaisuus ei määrää Melocotón de Cieza -tuotteen luontaisia ominaispiirteitä, vaan hedelmän laatu on seurausta useiden tekijöiden tasapainoisesta sekoituksesta. Maaperään liittyvillä tekijöillä on erityisen tärkeä merkitys.

Tuotantoon liittyvä tekijä

Yksi Ciezan alueen muista alueista erottava tekijä on se, että sekä kukkien että hedelmien harvennus tehdään kokonaan käsin, kukka kukalta. Tämä käytäntö eroaa Espanjan muista alueista, joilla maataloustyöntekijät käyttävät harvennuskoneita ylimääräisten kukkien poistamiseksi kustakin oksasta.

Jäljelle jätettävät kukat voidaan perinteistä menetelmää käytettäessä valita tarkemmin, mikä parantaa hedelmien laatua.

Historialliset tekijät ja maine

Historian osalta Ciezan persikoista on todisteita 200-luvulta La Serretan kalliosuojissa ja myöhemmältä ajalta joissakin Siyâsan talojen kuivissa kaivoissa. Siyâsa on vanha linnoitettu andalusialainen asuinpaikka, joka sijaitsee Monte del Castillon rinteillä ja joka hylättiin 1200-luvulla. Lisäksi on löydetty persikan siementen jäännöksiä, jotka todistavat Ciezan hedelmätarhoissa tuolloin käytetyistä maatalouskäytännöistä.

Tarkasteltaessa entisaikojen Ciezan asukkaiden historiaa voidaan todeta, että kaikki kulttuurit liittyivät jollakin tavalla maatalouteen ja että persikat olivat keskeisessä asemassa.

Uudella ajalla alueen teollinen kehitys liittyy merkittävään persikoiden tuotantoon. Säilyketeollisuus oli yksi tärkeimmistä tekijöistä, joka edisti persikan viljelyn kasvua ja laajenemista koko Ciezan alueella.

Ciezassa on 8 448 hehtaaria viljelysmaata, jota kastellaan. Tästä 5 861 hehtaarilla eli noin 70 prosentilla kasvatetaan persikkapuita (tiedot ovat peräisin Murcian alueelliselta tilastokeskukselta (Centro Regional de Estadística de Murcia, CREM)). Nämä luvut tarkoittavat, että Cieza on eniten persikoita tuottava kunta Euroopassa vuotuisella yli 180 miljoonan kilogramman tuotannollaan.

Melocotón de Cieza -tuotteen yhteys kunnan sosiaaliseen ympäristöön on ratkaisevan tärkeä, sillä yli 10 000 ihmistä saa elantonsa toiminnasta, joka liittyy periaatteessa tähän hedelmään. Tämä tarkoittaa, että kaiken Melocotón de Cieza -tuotteeseen liittyvän paikalliset, alueelliset ja kansalliset vaikutukset ovat seurausta tuotteen maineesta, joka perustuu paikalliseen kulttuuriin. Tämä näkyy useina Melocotón de Cieza -tuotteeseen liittyvinä tapahtumina, joita ovat Congreso del Melocotón de Cieza -konferenssi ja 1980-luvulta lähtien järjestetty Fiesta del Melocotón -persikkafestivaali. Muita tapahtumia on kansallinen luumarjakonferenssi (Congreso Nacional de Fruta de Hueso). Myös Floración de Cieza on kansainvälistä mainetta saanut matkailijoille tarkoitettu tapahtuma, joka liittyy suoraan Melocotón de Cieza -tuotteeseen. Melocotón de Oro (”kultainen persikka”) on palkinto, joka jaetaan vuosittain henkilöille tai elimille Ciezan maatalouden kehittämisen edistämiseksi tehdystä ansiokkaasta työstä. Palkinnolla tunnustetaan persikoiden merkitys Ciezan talouden edistäjänä.

Tämän tuotteen kulttuuriin perustuvasta maineesta sekä paikallisesta, alueellisesta ja jopa kansainvälisestä asemasta on muitakin osoituksia. Merkittäviä esimerkkejä ruoista, joissa käytetään Melocotón de Cieza -tuotetta, ovat Manjar de Cieza (Ciezan keksit) ja joulunajan Murciatone-erikoisuus sekä muut reseptit, kuten persikkagranita ja Trenza de ”Melocotón de Cieza” (Melocotón de Cieza -leivonnainen), ja konditoriatuotteet, kuten Melocotón de Cieza -kakku.

On myös tuotteeseen liittyviä perinteisiä pelejä, kuten Melocotón Respondón (”röyhkeä persikka”), ja kirjallisuutta, kuten vuonna 2017 julkaistu kirja nimeltä ”El Melocotón en la Historia de Cieza” (Persikka Ciezan historiassa). Kirja käsittää kokoelman tutkimuksia, joissa tarkastellaan maatalouden historiaa, kasteltuja alueita, luumarjallisten hedelmäpuiden viljelyä ja alueelle muinaisista ajoista lähtien istutettuja yleisimmin käytettyjä lajikkeita.

Lisäksi ”Melocotón de Cieza” on esillä maailman tärkeimmillä maatalousmessuilla, kuten Fruit Attraction -messuilla ja Berliinissä järjestettävillä Fruit Logistica -messuilla. ”Melocotón de Cieza” sai La Verdad -sanomalehden myöntämän tuotepalkinnon vuonna 2021.

Kirjallisuusluettelo

El Melocotón en la Historia de Cieza (Persikka Ciezan historiassa). Julkaisija Asociación Cultural La Floración de Cieza. Kirjassa tarkastellaan Ciezan asukkaiden ja persikan välistä suhdetta ammoisista ajoista lähtien. Se, että on julkaistu erityisesti Melocotón de Cieza -tuotetta käsittelevä kirja, antaa käsityksen tuotteen merkityksestä.

Kirja käsittää kokoelman tutkimuksia, joissa tarkastellaan maatalouden historiaa, kasteltuja alueita, viljelyä ja alueelle muinaisista ajoista lähtien istutettuja tyypillisimpiä persikkalajikkeita.

Lisäksi kirjassa käsitellään kaikkia toimintoja ja toimialoja, jotka kasvoivat persikanviljelyn ympärille ja joilla oli huomattavia sosioekonomisia vaikutuksia Ciezaan. Näitä toimintoja ja toimialoja ovat säilyketeollisuus, vienti, kirjallisuus, maalaustaide ja ruoanlaitto.

Eritelmän julkaisutiedot

Viite: PGI-ES-02644

Päiväys: 16.10.2020

Linkki julkaisuun: https://cutt.ly/AT5SvJA

(1) EUVL L 343, 14.12.2012, s. 1.